Cui che al fevele par gaelic si ricjate tune posizion di vantaç intal marcjât dal lavôr irlandês rispiet a cui che no lu fevele. Al è ce che al ven fûr de prime ricercje fate sul rapuart jenfri lenghe fevelade e situazion ocupazionâl in Irlande. Il studi, publicât sul ultin numar de innomenade riviste “The Economic and Social Review”, al è stât metût adun dal professôr Vani Borooah de Universitât dal Ulster cul jutori di doi ricercjadôrs de universitât di Luimneach / Limerick. La ricercje e partìs dai dâts dal censiment dal 2006 e e mostre a clâr che, si ben che il gaelic al sedi fevelât di une minorance di irlandês e che par vivi in Irlande no sedi sante scugne cognossilu, dispès cui che al fevele cheste lenghe al à un puest di vore di nivel plui alt. Cun di fat, il 42% di chei che a son bogns di fevelâ par irlandês al à un lavôr di dirigjent, di professionist o di alt profîl, cuintri dal 27% di chei che no cognossin cheste lenghe. Cun di plui, par solit, cui che al fevele par gaelic al à un nivel di studi plui alt e si mostre in stât di svilupâ “rêts sociâls” miôr di chei altris. Ce che al ven fûr de ricercje, duncje, al è che fevelâ par gaelic al da un vantaç competitîf: un vantaç che plui de cognossince de lenghe al diven dal percors fat par imparâle.
Font: Gaelport, 26/01/10
fur_Latn fra_Latn